Un atac rus cu bombe aeriene a rănit joi, 2 mai, mai mulți copii şi un adult în oraşul Dergaci din regiunea Harkov, în nord-estul Ucrainei, a anunţat guvernatorul regional, informează AFP.
"Şapte persoane au fost rănite, dintre care şase copii, în urma unui atac inamic cu bombe aeriene ghidate asupra oraşului Dergaci", a scris pe Telegram guvernatorul Oleg Sinegubov.
"Doi dintre copiii răniţi au răni uşoare la membre, iar ceilalţi patru sunt într-o stare moderată. Ei au fost cu toţii spitalizaţi", a adăugat guvernatorul, precizând că un bărbat de 75 de ani a primit îngrijiri la faţa locului, fără a fi spitalizat.
Regiunea Harkov, frontalieră cu Rusia şi o parte a căreia a fost ocupată de armata rusă la începutul invaziei, înaintea unei prime contraofensive a Kievului în toamna lui 2022, rămâne sub foc aproape constant.
În ultimele luni, Rusia a utilizat noi şi puternice bombe aeriene ghidate, cu consecinţe devastatoare.
Miercuri, 1 mai, doi civili care se aflau într-o maşină au fost ucişi de o bombă de acest tip lansată de forţele ruse în regiunea Harkov.